შლამი
შლამი (გერმ. Schlamm, სიტყვასიტყვით – ტალახი) — რომელიმე მადნის გარეცხვისას ნალექის სახით მიღებული მისი მტვრისებური ან ძლიერ დისპერგირებული ნაწილაკები, ასევე წვრილი ნაწილაკების ნალექი, რომელიც გამოიყოფა სითხის დაწდომის ან ფილტრაციის დროს. სხვა კერძო შემთხვევებს შორის ჩამოითვლება: სასარგებლო წიაღისეულის უწვრილესი ნაწილაკები, რომელთა ზომა (მადნისათვის) არ აღემატება 10-40 მიკრომეტრს. სპილენძის, თუთიისა და სხვა ლითონების ელექტროლიზის დროს დალექილი ფხვნილისებრი პროდუქტი, რომელიც შეიცავს, ჩვეულებრივ, კეთილშობილ ლითონებს. ორთქლის ქვაბებში დალექილი ლამი. კვარცის ქვიშის სველი წესით მტვრევის პროდუქტი — კვარცის შლამი. ქანის ბურღვისას მიღებული შლამი, რომელიც საბურღ ხსნარს ზედაპირზე ამოაქვს. ქვანახშირის ან სხვა რომელიმე მადნის სველი წესით გამდიდრების პროცესში მიღებული ლამისებრი ნალექი.